b'\n_START_ARTICLE_\nFranc Ksaver Jelenc\n_START_SECTION_\n\xc5\xbdivljenje in delo\n_START_PARAGRAPH_\nLeta 1759 je bil poslan na nem\xc5\xa1ko \xc5\xa1olo v Beljak, a je \xc5\xbee naslednje leto izostal. Nato ga je latin\xc5\xa1\xc4\x8dino in verouk u\xc4\x8dil doma\xc4\x8di duhovnik. Leta 1763 je od\xc5\xa1el na licej v Celovec, kjer je dokon\xc4\x8dal \xc5\xa1tiri razrede. \xc4\x8ceprav se ni nikoli u\xc4\x8dil, jih je dokon\xc4\x8dal s takim uspehom, da so ga jezuiti posku\xc5\xa1ali dobiti za svoj red._NEWLINE_Konec leta 1766 je nadaljeval \xc5\xa1tudije na ljubljanskem liceju skozi \xc5\xa1tiri leta. Eden njegovih najljub\xc5\xa1ih u\xc4\x8diteljev, grof Bernardin Hohenwart, je neko\xc4\x8d v retoriki prepovedal razli\xc4\x8dne knjige, med njimi tudi Ovidove Heroides, ki so mu jih leto prej dali jezuiti._NEWLINE_Od 1770 je \xc5\xa1tudiral, zapu\xc5\xa1\xc4\x8den od svojega o\xc4\x8deta, ki ga je bil dolo\xc4\x8dil za duhovski stan, na dunajski univerzi pravo, pa tudi mnogo \xc4\x8dital in se ukvarjal s franco\xc5\xa1\xc4\x8dino. V svojih \xc5\xa1tudijah se je odlikoval po nadarjenosti in zlasti po velikem spominu, tako da ga je sloviti profesor naravnega prava Martini nazval pri nekem javnem izpitu: Monstrum Carniolae._NEWLINE_Promoviral je \xc5\xa1ele leta 1779 in bil \xc5\xa1e isto leto brez za\xc5\xa1\xc4\x8ditnika in brez imovine imenovan za rednega profesorja kanonskega prava na univerzi v Innsbrucku.'